អ្នកនិពន្ធ​ខ្មែរ​​សិក្សា​ខាងផ្នែក​តែងនិពន្ធ​នៅសាកល​វិទ្យាល័យ​ Brown
លោក​ដឹងថា​ជីវភាព​របស់​អ្នកនិពន្ធ​មាន​ការលំបាក​ក៏ប៉ុន្តែ​លោកថា​កើតមក​ជាអ្នកនិពន្ធ​លោក​មិនអាច​ផ្លាស់ប្តូរ​រឿងនេះ​បានទេ។
ការទទួលអាហាររូបករណ៏ទៅសិក្សានៅបរទេស ជារឿងធម្មតា សម្រាប់និស្សិតខ្មែរ។ តែការទទួលអាហាររូបករណ៏ សម្រាប់សិក្សាខាងផ្នែកតែងនិពន្ធជារឿងដែលកម្រមានមួយ។ លោក ប៉ូច រាសី រាយការណ៍ ពីអ្នកនិពន្ធខ្មែរម្នាក់ដែលបានទទួលអាហាររូបករណ៍ពីសាកលវិទ្យាល័យBrownដ៍ល្បីឈ្មោះដើម្បីសិក្សាផ្នែកការតែងនិពន្ធចំនួនមួយឆ្នាំ។ លោក ខូ តារាឫទ្ធិ ជាអ្នកនិពន្ធខ្មែរទីមួយដែលសិក្សានៅសាកលវិទ្យាល័យដ៍ល្បីឈ្មោះនៅភាគខាងកើតស.រ.អា។ លោក ខូ តារាឫទ្ធិ ធ្លាប់បានឆ្លងកាត់ការលំបាក ជាច្រើន។ លោកធ្លាប់រត់ម៉ូតូឌុបនិងធ្វើការជាកម្មករសំណង់ដើម្បីរកប្រាក់ចិញ្ចឹមជីវិត និងបន្តការសិក្សាខាងនិពន្ធមុនពេលលោកទទួលបានអាហាររូបករណ៍មកសិក្សានៅសាកលវិទ្យាល័យBrown។ លោកដឹងថាជីវភាពរបស់អ្នកនិពន្ធមានការលំបាកក៏ប៉ុន្តែលោកថាកើតមកជាអ្នកនិពន្ធលោកមិនអាចផ្លាស់ប្តូររឿងនេះបានទេ។ «បើយើងដុះមកជាឈូកហើយ យើងមិនអាចប្រែក្លាយទៅជាអ្វីផ្សេងទេ។ បើនិយាយឲ្យចំគឺថាវាមានសារជាតិពីកំណើតមក ថាយើងនិងធ្វើអញ្ចឹងណា។ ហើយយើងធ្វើហ្នឹងមិនមែនដើម្បី គាំទ្រឬប្រឆាំងនិងគណបក្សនយោបាយណាមួយទេ។ ខ្ញុំគឺជាអ្នកនិពន្ធឯករាជ្យ»។ ស្នាដៃរបស់លោក រួមមានប្រលោមលោកខ្លីៗ ដូចជារឿងដែលមានចំណងជើងថា “ស្តាយ” ដែលជួយដាស់តឿនយុវជនខ្មែរ កុំឲ្យយល់ច្រឡំពីអត្ថន័យនៃបុណ្យថ្ងៃទី១៤កុម្ភះ ឬ Valentine’s Day ។ លោក តារាឫទ្ធិ ថ្លែងថា អ្នកនិពន្ធមានផ្លូវដើរទៅរកជោគជ័យច្រើនណាស់ ប៉ុន្តែលោកថាផ្លូវទាំងនោះត្រូវគេត្រួសត្រាយរួចហើយ ។ ដូច្នេះលោកថ្លែងថាដើម្បីទទួលជោគជ័យ លោកត្រូវត្រួសត្រាយផ្លូវមួយសម្រាប់ខ្លួនឯង។ «យើងត្រូវកាប់ព្រៃបង្កើតផ្លូវខ្លួនឯងមួយ។ ខ្ញុំកំពុងធ្វើរឿងហ្នឹង។ ខ្ញុំកំពុងសរសេរតាមបែបបទរបស់ខ្ញុំ។ ខ្ញុំឃើញបញ្ហាសង្គមខ្ញុំសរសេរ។ ហើយការដែលបានអាហាររូបករណ៏មកសិក្សានៅស.រ.អាមួយរយះពេលហ្នឹង គឺដោយសារតែការប្រឹងប្រែង និងដោយសារតែខ្ញុំមានអត្តសញ្ញាណជាអ្នកនិពន្ធផងដែរ»។ ក្រៅពីការផ្តល់អាហាររូបករណ៏ សាកលវិទ្យាល័យ Brown ថែមទាំងបានរៀបចំ ជាមហោស្រពសេរីភាពសរសេរអក្សរសិល្ប៍អន្តរជាតិមួយ ចំនួន៤ថ្ងៃ នៅពេលថ្មីៗនេះដោយផ្តោតលើសេរីភាពនៃអក្សរសិល្ប៍ខ្មែរ។ លោក ខូ តារាឫទ្ធិ និងអ្នកនិពន្ធខ្មែរឯទៀត បានចូលរួមនៅក្នុង ការពិភាក្សាគ្នាអំពីបញ្ហាផ្សេងៗដែលអ្នកនិពន្ធខ្មែរប្រឈមមុខ ដូចជាសេរីភាពក្នុងការសម្តែងមតិ និងការសរសេរអំពីបទពិសោធន៍ របស់ជនភៀសខ្លួនជាដើម។ វាគ្មិនមានរួមទាំងអ្នកស្រី កែវ ចាន់បូ អ្នកនិពន្ធមកពីរដ្ឋ Minnesota លោក ឃឿនសំខាន់ អ្នកនិពន្ធមកពីទីក្រុង Lowell រដ្ឋMassachusetts លោក ប្រាជ្ញលី អ្នកចម្រៀងប្រភេទrap មកពីទីក្រុង Long Beachរដ្ឋCalifornia លោកកង រិទ្ធីសាល អ្នកសិក្សាខាងសិល្បៈខ្មែរ ក្នុងកម្មវិធី Fullbright ព្រមទាំងសាស្ត្រាចារ្យអង់គ្លេស Geoff Ryman ដែលជាអ្នកនិពន្ធរឿងប្រលោមលោកវិទ្យាសាស្ត្រ និងអ្នកនិពន្ធរឿងល្ខោន Catherine Filloux ដែលបាននិពន្ធរឿងល្ខោនជាច្រើនរឿង ទាក់ទងនិងប្រទេសកម្ពុជា និង អ្នកនិពន្ធបរទេសមួយចំនួនទៀត។ លោក តារាឫទ្ធិ បញ្ជាក់ថាលោកជាអ្នកនិពន្ធឯករាជ្យ ដែលមានបំណងចង់ជួយលើកស្ទួយអក្សរសិល្ប៍ខ្មែរ។ «រហូតមកដល់ដំណាក់ការនេះគឺខ្ញុំធ្វើដើម្បីខ្មែរដើម្បីអក្សរសិល្ប៍ខ្មែរទូទៅ។ ខ្ញុំអត់នៅក្នុងក្រុមអ្នកនយោបាយណាមួយទេ។ ការដែលខ្ញុំសម្រេចចិត្តធ្វើបែបនេះ គឺដោយសារថាបើសិនជាខ្ញុំចូលទៅក្នុងគណបក្សនយោបាយ ខ្ញុំអត់មានសេរីភាពក្នុងការសរសេរទេ។ ខ្ញុំទាល់តែសរសេរតាមដែលមេគណបក្សគេចង់បាន»។ លោក ខូ តារាឫទ្ធិ ថ្លែងថា លោកមានបំណងចង់បន្តការសិក្សានៅស.រ.អាក្រោយពេលលោកបញ្ចប់ការសិក្សា នៅសាកលវិទ្យាល័យ Brown ដើម្បីយកចំណេះដឹងខាងការតែងនិពន្ធ ទៅជួយបង្រៀននិស្សិតនៅប្រទេសកម្ពុជា៕